Document ID: 32012R1213

KOMISIJOS ĮGYVENDINIMO REGLAMENTAS (ES) Nr. 1213/2012
2012 m. gruodžio 17 d.
kuriuo pagal Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema, suspenduojamas muitų tarifų lengvatų taikymas tam tikrų BLS skyrių atžvilgiu tam tikroms BLS lengvatomis besinaudojančioms šalims
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 8 straipsnio 2 dalį,
kadangi:
(1)
Reglamente (ES) Nr. 978/2012 nustatyta, kad muitų tarifų lengvatų pagal bendrosios lengvatų sistemos (toliau - BLS) bendrąją priemonę taikymas BLS skyriaus produktams, kurių kilmės šalis yra BLS lengvatomis besinaudojanti šalis, suspenduojamas, kai vidutinė tokių produktų importo iš tos BLS lengvatomis besinaudojančios šalies į Sąjungą vertė per trejus metus iš eilės viršija to reglamento VI priede išvardytas ribines vertes;
(2)
prieš pradedant taikyti muitų tarifų lengvatas pagal bendrąją priemonę, Komisija turėtų nustatyti BLS skyrių, kuriems tam tikrų BLS lengvatomis besinaudojančių šalių atžvilgiu suspenduojamas muitų tarifų lengvatų taikymas, sąrašą. Sąrašas turėtų būti sudarytas remiantis 2012 m. rugsėjo 1 d. ir dvejų ankstesnių metų rugsėjo 1 d. turimais duomenimis;
(3)
šiame reglamente nustatytos priemonės atitinka Bendrųjų muitų tarifų lengvatų komiteto nuomonę,
PRIĖMĖ ŠĮ REGLAMENTĄ:
1 straipsnis
Produktų, priskiriamų BLS skyriams, kuriems tam tikrų BLS lengvatomis besinaudojančių šalių atžvilgiu suspenduojamas Reglamento (ES) Nr. 978/2012 7 straipsnyje nurodytų muitų tarifų lengvatų taikymas, sąrašas nustatomas šio reglamento priede.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d. iki 2016 m. gruodžio 31 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gruodžio 17 d.

Labels: 3
18
5